CELEX: 32006D0896(01)
Language: sl
Date: 2004-10-26 00:00:00
Title: 2006/896/ES: Odločba Komisije z dne 26. oktobra 2004 o združljivosti koncentracije s skupnim trgom in delovanjem Sporazuma EGP (Zadeva št. COMP/M.3436 – Continental/Phoenix) (notificirano pod dokumentarno številko C(2004) 4219)   (Besedilo velja za EGP)

13.12.2006   
            
            
               SL
            
            
               Uradni list Evropske unije
            
            
               L 353/7
            
         
      ODLOČBA KOMISIJE
   
   z dne 26. oktobra 2004
   o združljivosti koncentracije s skupnim trgom in delovanjem Sporazuma EGP
   (Zadeva št. COMP/M.3436 – Continental/Phoenix)
   (notificirano pod dokumentarno številko C(2004) 4219)
   (Besedilo v nemškem jeziku je edino verodostojno)
   (Besedilo velja za EGP)
   (2006/896/ES)
   Komisija je 26. oktobra 2004 na podlagi Uredbe Sveta (EGS) št. 4064/89 z dne 21. decembra 1989 o nadzoru koncentracij podjetij
          (1)
       (Uredba o združitvah) in zlasti člena 8(2) Uredbe sprejela odločbo glede združitve. Različica celotne odločbe, ki ni zaupna, je na voljo v verodostojnem jeziku zadeve in v delovnih jezikih Komisije na spletni strani Generalnega direktorata za konkurenco na naslednjem naslovu: http://europa.eu.int/comm/competition/index_en.html.
   
   I.   TRANSAKCIJA
   
               (1)
            
            
               Komisija je 12. maja 2004 prejela priglasitev predlagane koncentracije, s katero podjetje Continental AG z javno ponudbo, napovedano 26. aprila 2004, v smislu člena 3(1)(b) Uredbe o združitvah pridobi nadzor nad celotnim podjetjem Phoenix AG.
            
         1.   Stranki
   
               (2)
            
            
               Podjetje Continental AG („Continental“) je vodilni proizvajalec gum, zavor, sistemov vzmetenja in drugih tehničnih proizvodov iz gume, večinoma za avtomobilsko uporabo.
            
         
               (3)
            
            
               Podjetje Phoenix AG („Phoenix“) je prav tako specializirano za proizvodnjo tehničnih proizvodov iz gume (npr. sistemov vzmetenja, sistemov za dušenje vibracij, gumijastih cevi in transportnih trakov), vendar ni dejavno na področju proizvodnje gum. Obe podjetji imata sedež v Nemčiji.
            
         2.   Transakcija
   
               (4)
            
            
               Continental namerava pridobiti izključni nadzor nad celotnim podjetjem Phoenix v smislu člena 3(1)(b) Uredbe o združitvah. Transakcija je bila 12. maja 2004 priglašena Komisiji. Continental je 28. junija z javno ponudbo pridobil 75,51-odstotni lastniški delež v podjetju Phoenix.
            
         II.   UPOŠTEVNI TRGI
   
               (5)
            
            
               Zaradi koncentracije prihaja do horizontalnega prekrivanja na številnih proizvodnih trgih na področju tehničnih proizvodov iz gume. Komisija je ugotovila možne težave glede konkurence na štirih trgih:
               
                           —
                        
                        
                           zračne vzmeti za gospodarska vozila;
                        
                     
                           —
                        
                        
                           zračne vzmeti za osebne avtomobile;
                        
                     
                           —
                        
                        
                           zračne vzmeti za železniške vagone;
                        
                     
                           —
                        
                        
                           težki transportni trakovi z jeklenimi vrvmi.
                        
                     
         1.   Zračne vzmeti za gospodarska vozila (OEM/OES)
   
               (6)
            
            
               Stranki sta dejavni na področju proizvodnje zračnih vzmeti za gospodarska vozila (2). Zračne vzmeti so običajno sestavljene v spodnjem delu iz gume in iz jeklene plošče. Uporabljajo se pri gospodarskih vozilih, da bi zmanjšali vibracije med pogonsko gredjo koles in podvozjem ter podvozje prilagodili različnim obremenitvam (3). Čeprav podjetje Continental predlaga, da bi opredelili trg, ki bi zajemal vse vrste sistemov vzmetenja za gospodarska vozila (spiralne jeklene vzmeti, ploščate vzmeti in zračne vzmeti), je tržna raziskava potrdila stališče Komisije, da zračne vzmeti pomenijo samostojni proizvodni trg. Raziskava je prav tako potrdila, da obstajajo razlike med zračnimi vzmetmi, ki se prodajajo proizvajalcem vozil (OES/OEM), in zračnimi vzmetmi, ki se prodajajo na neodvisnih trgih za nadomestne dele in vzdrževanje vozil (IAM). Tržna raziskava ni podprla nadaljnje razvrstitve na manjše trge (npr. za zračne vzmeti za tovornjake/avtobuse na eni strani in za prikolice/pogonske gredi koles na drugi) in v vsakem primeru ne bi spremenila konkurenčno-pravne presoje.
            
         
               (7)
            
            
               Kar zadeva geografski trg Continental trdi, da je geografski trg za zračne vzmeti za gospodarska vozila globalen. Vendar je tržna raziskava pokazala, da se tržni pogoji za zračne vzmeti za gospodarska vozila v Evropi občutno razlikujejo od drugih območij. Zaradi različnih tehničnih zahtev (npr. večjih tovornjakov) in različnega okusa potrošnikov (evropske vzmeti so tehnično bolj zapletene) se vzmeti, nameščene v tovornjakih v Združenih državah ne morejo uporabljati v Evropi in obratno. Posledično ni občutnega vpliva neevropskih proizvajalcev na konkurenco na evropskem trgu. Samo eno podjetje (podjetje iz Združenih držav Firestone) trenutno uvaža zračne vzmeti v Evropo. Te zračne vzmeti so zasnovane posebej za evropski trg. Vsebujejo kovinske sestavne dele, kupljene v Evropi, odpremljene v Združene države, vgrajene v zračno vzmet in nato ponovno odpremljene v Evropo. Naslednja stroškovna pomanjkljivost nastaja zaradi tarif in stroškov prevoza. Čeprav je ta uvoz leta 2003 znašal približno 12 %, je verjetno, da se bo v bližnji prihodnosti znatno zmanjšal, ker Firestone gradi proizvodni obrat na Poljskem, v katerem bo proizvodnja lahko stekla leta 2005. Zato Komisija meni, da je upoštevni trg za zračne vzmeti za OEM/OES Evropa.
            
         
               (8)
            
            
               Glede zračnih vzmeti, ki jih prodajajo neodvisni trgovci na trgu za nadomestne dele in vzdrževanje vozil (IAM), lahko ostane vprašanje upoštevnega geografskega trga odprto, ker je tržna analiza pokazala, da na trgu za nadomestne dele in vzdrževanje vozil ni pomislekov glede konkurence.
            
         2.   Zračne vzmeti za osebne avtomobile
   
               (9)
            
            
               Podjetji Continental in Phoenix/Vibracoustic proizvajata tudi zračne vzmeti za osebne avtomobile. Zračne vzmeti za osebne avtomobile (spodnji del/plošča) so del bolj zapletenega sistema zračnega vzmetenja, ki je sestavljen iz zračne vzmeti in drugih komponent (npr. sistem zračnega tlaka, kontrolne enote, itd). Dejavnosti podjetij Continental in Phoenix se prekrivajo samo na področju zračnih vzmeti. Zračne vzmeti so trenutno zelo specializiran proizvod, ki se večinoma uporablja v avtomobilih visokega kakovostnega razreda. Tržna raziskava je potrdila, da se morajo zračne vzmeti za osebne avtomobile ocenjevati ločeno od drugih vrst vzmeti (npr. jeklenih vzmeti). Vendar se ne zdi primerno, da se dodatno razlikuje med različnimi potrošniškimi segmenti na trgu za zračne vzmeti (npr. „limuzine“, „SUV vozila“ in „lahka dostavna vozila“).
            
         
               (10)
            
            
               Podjetje Continental trdi, da je trg globalen. Vendar je tržna raziskava je potrdila opredelitev evropskega geografskega trga. Trenutno obstaja v Evropi samo eden neevropski dobavitelj – podjetje Gates iz Združenih držav – ki deluje v Evropi. Uvoz je leta 2003 znašal samo okoli [5–10 (4)] %. Nedavno je podjetje Gates odprlo nov proizvodni obrat za zračne vzmeti v Aachnu/Nemčija, da bi evropski trg oskrbovalo iz Evrope. Dejansko se večina potrošnikov ne nagiba h kupovanju uvoženih zračnih vzmeti. Glavni vzrok tega je razvoj zračnih vzmeti za osebne avtomobile, ki zahteva tesno sodelovanje med potrošniki, ker so zračne vzmeti tehnološko občutljivi proizvod. Poleg tega razvoj celotnega sistema zračnega vzmetenja vključuje tudi druge dobavitelje komponent s sedežem v Evropi. Posledično večina proizvajalcev avtomobilov rajši kupuje od dveh evropskih proizvajalcev (Phoenix/Vibracoustic ali Conti).
            
         3.   Zračne vzmeti za železniške vagone
   
               (11)
            
            
               Stranki proizvajata tudi proizvode za železniške vagone, ki zadevajo vzmetenje. Continental ponovno predlaga opredelitev proizvodnega trga za vse vrste različnih sistemov vzmetenja in sistemov za dušenje vibracij, ki se uporabljajo pri železniških vagonih (npr. jeklene vzmeti, hidravlični sistemi, zračne vzmeti, gumeno-kovinski deli). Vendar je tržna raziskava potrdila stališče Komisije, da sekundarni sistemi zračnega vzmetenja (spodnji del iz gume ter gumeno-kovinski deli) sestavljajo samostojni proizvodni trg, ločen od drugih delov primarnega ali sekundarnega vzmetenja. Glavni vzrok tega je dejstvo, da večina potrošnikov zračne vzmeti kupuje ločeno od ostalih delov za vzmetenje in da se znanje pri proizvodnji zračnih vzmeti občutno razlikuje od znanja, ki je potrebno za druge proizvode. Za razliko od gospodarskih vozil pri proizvodih za vzmetenje železniških vagonov trg za nadomestne dele in vzdrževanje vozil ne obstaja.
            
         
               (12)
            
            
               Podjetje Continental trdi, da je trg globalen. Nasprotno je tržna raziskava podkrepila opredelitev evropskega geografskega trga, saj večina evropskih potrošnikov kupuje pri evropskih proizvajalcih. Opredelitev geografskega trga lahko ostane odprta, ker celo transakcija na trgu, ki zajema celotno Evropo, ne bi povzročila prevladujočega položaja podjetij Continental in Phoenix.
            
         4.   Težki transportni trakovi z jeklenimi vrvmi
   
               (13)
            
            
               Podjetji Phoenix in Continental sta prav tako specializirani za proizvodnjo transportnih trakov. Transportni trakovi iz gume, tekstila ali PVC-ja, so namenjeni prevozu blaga. Obstajajo tri glavne vrste transportnih trakov: lahki transportni trakovi, težki transportni trakovi in posebni trakovi. Težki transportni trakovi se uporabljajo za prevoz težkega blaga, kot je premog, ruda, gramoz ali pesek. Razlikujemo med dvema glavnima vrstama težkih transportnih trakov, med transportnimi trakovi z jeklenimi vrvmi in tekstilnimi transportnimi trakovi. Stranki imata še posebej močan položaj na področju transportnih trakov z jeklenimi vrvmi. Podjetje Continental trdi, da obe vrsti trakov (tekstilni trakovi in trakovi z jeklenimi vrvmi) pripadata istemu trgu za težke transportne trakove. Vendar rezultati tržne raziskave niso potrdili te razdelitve trga.
            
         
               (14)
            
            
               Kar zadeva ponudbo vključuje proizvodnja tekstilnih trakov in trakov z jeklenimi vrvmi precej drugačne proizvodne procese, ker so trakovi z jeklenimi vrvmi narejeni iz gumenih in jeklenih vrvi, medtem ko so tekstilni trakovi stkani iz različnih plasti tehničnih vlaken. Poleg tega so konkurenti in potrošniki pojasnili, da imata obe vrsti zaradi očitno različnih lastnosti proizvodov svoja področja uporabe: tekstilni trakovi se lahko uporabljajo za manjše stvari (kratke razdalje, manjši tovori), prevoz težkih tovorov na dolge razdalje (npr. za uporabo pri dnevnih kopih) nujno zahteva transportne trakove z jeklenimi vrvmi. Razlog za to je, da so tekstilni trakovi veliko bolj prožni kot trakovi z jeklenimi vrvmi in se zato lahko uporabljajo za sorazmerno kratke razdalje. Čeprav Continental upravičeno trdi, da se lahko v nekaterih primerih uporabljata obe vrsti trakov, tržna raziskava ugotavlja, da se lahko trak z jeklenimi vrvmi samo v 5–10 odstotkih uporabe nadomesti s tekstilnimi trakovi. Skladno s tem se zdi, da težki transportni trakovi z jeklenimi vrvmi ne pripadajo istemu trgu kot težki tekstilni transportni trakovi in se morajo ocenjevati ločeno.
            
         
               (15)
            
            
               Continental trdi, da je upoštevni geografski trg za težke transportne trakove globalen. Vendar rezultati tržne raziskave jasno govorijo v prid evropskega trga. To je posledica dejstva, da so transportni trakovi z jeklenimi vrvmi v veliko primerih prilagojeni za posebno uporabo. Poleg tega imajo pomembno vlogo tudi transportne in logistične težave. Zaradi tega imajo neevropski proizvajalci samo manjšo vlogo na evropskem trgu transportnih trakov z jeklenimi vrvmi. Zato je Komisija analizirala konkurenčne razmere na podlagi evropskega trga.
            
         III.   PRESOJA
   1.   Zračne vzmeti za gospodarska vozila (OEM/OES)
   
               (16)
            
            
               Podjetji Continental in Phoenix bi imeli na tem trgu skupni tržni delež v višini [55–65] %. Glavna konkurenta sta CF Gomma z [10–15] % in Firestone z [10–15] %.
            
         
               (17)
            
            
               Tako velik tržni delež bi že sam po sebi kazal na prevladujoč položaj (5) podjetja Continental. Na možen prevladujoč položaj kaže tudi tržna struktura. Skupni tržni delež subjektov bo štirikrat večji kot delež naslednjega konkurenta.
            
         
               (18)
            
            
               Možne težave glede konkurence niso izključene samo zato, ker so vsaj do določene mere kupci združenega podjetja velika avtomobilska podjetja. Čeprav je res, da nekateri večji proizvajalci tovornjakov niso imeli veliko pomislekov glede združitve, se veliko manjših proizvajalcev pogonskih gredi koles/prikolic boji negativnega vpliva transakcije na cene.
            
         
               (19)
            
            
               Takšne pomisleke glede konkurence podkrepljujejo tudi dodatni dejavniki. Najprej se potrošniki v primeru povišanja cen združenega podjetja za takšne znatne količine ne bi mogli zlahka preusmeriti na drugega konkurenčnega dobavitelja. To ne samo zato, ker bi moral vsak novi dobavitelj za večino potrošnikov opraviti postopek ugotavljanja izpolnjevanja pogojev. Poleg tega imajo vsi konkurenti omejene zmogljivosti. CF Gomma in Goodyear uporabljata svojo skoraj celotno zmogljivost. Novi proizvodni obrat podjetja Firestone na Poljskem bo verjetno izkoriščen na podlagi trenutnih dobavnih pogodb.
            
         
               (20)
            
            
               Nato bi transakcija združila dve vodilni podjetji na trgu OEM/OES. Zdi se, da trenutni položaj podjetja Phoenix na trgu ne odraža njegove prave zmogljivosti. Phoenix je preko skupnega podjetja Vibracoustic, v katerem ima delež tudi podjetje Freudenberg, v skupno podjetje vključil tudi svoje OEM/OES posle s tovornjaki in avtobusi. Vendar je skupno podjetje osredotočilo svoja tržna prizadevanja na zračne vzmeti za osebne avtomobile in ima na trgu za tovornjake in avtobuse manj pomemben položaj. Phoenix je pogodbeno zavezan, da se mora vzdržati udeležbe pri zahtevkih za ponudbo, ki jih oddajo proizvajalci tovornjakov in avtobusov. Vendar je podjetju Phoenix na pogajanjih uspelo doseči opustitev člena o pogodbeni kazni in je lahko sodelovalo na dveh nedavnih natečajih. Podjetje je bilo na obeh natečajih uvrščeno za podjetje Continental. Potrošniki glede na tehnična znanja in spretnosti podjetje Phoenix ocenjujejo skoraj tako dobro kot podjetje Contitech, glede na cene pa še celo bolje.
            
         
               (21)
            
            
               Nenazadnje pa je v nasprotju s trditvami podjetja Continental tržna raziskava pokazala, da se patenti uporabljajo za preprečevanje, da bi se konkurenti kot drugi dobavitelji vključili v trenutne pogodbe o dobavi. Konkurenčni ponudnik je Komisiji sporočil, da zlasti Continental agresivno uporablja pravice intelektualne lastnine, da bi konkurente izključilo iz natečajev.
            
         
               (22)
            
            
               Zaradi vseh teh razlogov Komisija verjame, da bi načrtovani prevzem podjetja Phoenix s strani podjetja Continental povzročil prevladujoči položaj združenega podjetja na trgu za zračne vzmeti za gospodarska vozila v Evropi.
            
         2.   Zračne vzmeti za osebne avtomobile
   
               (23)
            
            
               Prevzem podjetja Phoenix/Vibracoustic s strani podjetja Continental bi združil edina evropska proizvajalca zračnih vzmeti za osebne avtomobile. Tržni delež skupnega podjetja v Evropi bi leta 2003 znašal okoli [85–95] %. Čeprav so vsi kupci modulov zračnih vzmeti velika avtomobilska podjetja in imajo običajno nekaj nakupne moči, ki jo lahko uporabijo pri svojih dobaviteljih, so celo nekateri večji kupci izrazili zaskrbljenost glede transakcije. Preiskava je pokazala, da ima veliko avtomobilskih proizvajalcev samo enega dobavitelja zračnih vzmeti. Zaradi te združitve avtomobilski proizvajalci ne bi bili več zmožni sprožiti konkurence med podjetjema Continental in Phoenix, kar bi pomenilo, da bi v Evropi aktivno deloval en sam dobavitelj. Po drugi strani ima Komisija nekaj dokazov, da bi lahko v bližnji prihodnosti na evropski trg vstopili novi neevropski akterji.
            
         
               (24)
            
            
               Vprašanje, ali bi transakcija povzročila prevladujoči položaj na trgu za zračne vzmeti za osebne avtomobile, lahko ostane odprto, ker se je Continental nedavno zavezal, da bo odprodal delež podjetja Phoenix v skupnem podjetju Vibracoustic podjetju Freudenberg, in s tem opustil dejavnosti podjetja Phoenix na tem trgu. S tem, ko bo podjetje Freudenberg pridobilo delnice podjetja Phoenix v podjetju Vibracoustic, ne bo več pomislekov glede konkurence na področju zračnih vzmeti za osebne avtomobile, ker je Phoenix preko podjetja Vibracoustic dejaven samo na trgu za zračne vzmeti za osebne avtomobile.
            
         3.   Zračne vzmeti za železniške vagone
   
               (25)
            
            
               Tržna raziskava je pokazala, da bi skupni tržni delež podjetij Continental in Phoenix za sekundarne sisteme zračnega vzmetenja znašal približno [55–65] %. Drugi konkurenti (npr. Paulstra, Schwab, Trelleborg ali Toyo) bi imeli samo manjše deleže v višini 5 % ali manj.
            
         
               (26)
            
            
               Kljub tem sorazmerno visokim tržnim deležem je Komisija ugotovila, da se na trgu za zračne vzmeti za železniške vagone vzpostavitve prevladujočega položaja ne pričakuje zaradi dveh glavnih razlogov: najprej morajo vsi konkurenti (vključno s strankama) kupiti do 70 % delov sistemov zračnega vzmetenja od svojih konkurentov, ki proizvajajo spodnji del iz gume ali kovinske dele. Podjetje Continental je dokazalo, da je nedavno povečalo dobavo spodnjih delov iz gume konkurentu na področju proizvodnje sistemov zračnega vzmetenja, kar podkrepljuje dejstvo, da so v tem sektorju navzkrižne dobave običajna praksa. Drugič je na trgu dovolj potencialnih konkurentov, ki bi lahko preprečili, da bi stranki samostojno povišali cene. Japonski podjetji Toyo in Sumitomo sta preko odvisnih družb v Evropi občutno povečali svojo vlogo na evropskem trgu. Njune novoustanovljene odvisne družbe v Evropi so jima omogočile, da sta si pridobili nove posle in zelo verjetno je, da bosta v bližnji prihodnosti še povečali svoj tržni delež. Glede na dolge življenjske dobe vlakov (do 30 let) bodo imeli kupci dovolj časa za iskanje novih ustreznih dobaviteljev.
            
         
               (27)
            
            
               Zato Komisija meni, da načrtovani prevzem ne bo povzročil oblikovanja prevladujočega položaja na trgu za zračne vzmeti za železniške vagone.
            
         4.   Težki transportni trakovi z jeklenimi vrvmi
   
               (28)
            
            
               Transakcija bi združila vodilna evropska dobavitelja. Poglobljena tržna raziskava je pokazala, da bi bil skupni tržni delež podjetij Continental in Phoenix [>70] %. Ostali konkurenti so Sempertrans in Bridgestone s tržnima deležema v višini [5–15] % oziroma [0–5] % ter več majhnih, večinoma regionalnih dobaviteljev s tržnimi deleži, manjšimi od [0–5] %.
            
         
               (29)
            
            
               Transakcija tako zmanjšuje število glavnih evropskih konkurentov s štiri na tri, pri tem pa sta ostala dva (Sempertrans in Bridgestone) v primerjavi z združenim podjetjem zelo majhna. Tržna raziskava je pokazala, da imajo glavni kupci, velika energetska podjetja kot je RWE, gotovo nekaj nakupne moči, ki jo bodo uporabila za zaščito konkurence na trgu. Vendar priznavajo, da bi po združitvi imela samo omejeno izbiro nadomestnih dobaviteljev, če bi ta sploh obstajala. Tržni položaj združenega podjetja bi bil posebej močan v segmentu trakov za rudnike rjavega premoga in v segmentu trakov, širših od 2,4 m. Rudniki rjavega premoga ustvarijo več kot 50 % celotnega povpraševanja po transportnih trakovih z jeklenimi vrvmi. Pri nekaterih širinah trakov (širših od 2,4 m) bi združeno podjetje v Evropi celo uživalo de facto monopolni položaj.
            
         
               (30)
            
            
               Zaradi zgoraj navedenih razlogov je verjetno, da bo načrtovani prevzem podjetja Phoenix s strani podjetja Continental povzročil prevladujoč položaj na trgu za težke transportne trakove z jeklenimi vrvmi v Evropi.
            
         5.   Sklepna ugotovitev
   
               (31)
            
            
               Odločba zato ugotavlja, da priglašena koncentracija vzbuja resne dvome glede združljivosti s skupnim trgom glede na trge za zračne vzmeti za gospodarska vozila (OES/OEM) in za težke transportne trakove z jeklenimi vrvmi.
            
         IV.   PREDLOŽENE ZAVEZE STRANK
   
               (32)
            
            
               Priglasitelj je 1. oktobra predložil zaveze, da bi se odzval na navedene pomisleke glede konkurence. Podjetje Continental se zavezuje:
               
                           1.
                        
                        
                           da bo podjetju Freudenberg (6), partnerju iz skupnega podjetja, prodalo 50-odstotni delež podjetja Phoenix;
                        
                     
                           2.
                        
                        
                           da bo podjetju Freudenberg prodalo celotno proizvodnjo podjetja Phoenix za zračne vzmeti za osebne avtomobile (OES/OEM) s sedežem v kraju Nyireghyza na Madžarskem;
                        
                     
                           3.
                        
                        
                           da bo prodalo proizvodno linijo za 3,2 m široke težke transportne trakove z jeklenimi vrvmi svojemu konkurentu, podjetju Sempertrans.
                        
                     
         
               (33)
            
            
               Odprodaja delnic podjetja Phoenix v podjetju Vibracoustic bo omogočila podjetju Freudenberg/Vibracoustic, da bo svojo ponudbo razširilo na vrsto zračnih vzmeti za gospodarska vozila, vključno z vzmetmi za prikolice/pogonske gredi koles in za trg za nadomestne dele in vzdrževanje vozil. Freudenberg bo imel z nadzorom podjetja Vibracoustic možnost uporabiti močan raziskovalni in razvojni oddelek ter izkušeni oddelek za prodajo ter tako konkurirati na trgih za zračne vzmeti. S pridobitvijo proizvodnje zračnih vzmeti podjetja Phoenix na Madžarskem, bosta imeli podjetji Freudenberg/Vibracoustic svoj proizvodni obrat zračnih vzmeti, kar jima bo omogočilo prodajo zračnih vzmeti ne samo proizvajalcem dostavnih vozil/avtobusov, ampak tudi proizvajalcem pogonskih gredi koles/prikolic. Odprodaja zajema tudi obstoječe dobavne pogodbe, sklenjene s kupci podjetja Phoenix.
            
         
               (34)
            
            
               Dokončna odprodaja, ki zajema vse dejavnosti podjetja Phoenix na trgu za zračne vzmeti za gospodarska vozila (OES/OEM), odpravlja prekrivanje na tem trgu.
            
         
               (35)
            
            
               Zaveza prodaje celotne proizvodne linije za trakove z jeklenimi vrvmi, širšimi od 2,4 m, podjetju Sempertrans je ustrezna tudi za odpravo problemov glede konkurence na trgu za težke transportne trakove z jeklenimi vrvmi. Glavni pomisleki na tem trgu zadevajo segment trakov za rudnike rjavega premoga. Pridobitelj Semperit/Sempertrans, ki ima na tem segmentu nekaj trakov in tako tudi že nekaj izkušenj in znanja, bo z odprodajo dobil dostop do proizvodne tehnologije za široke trakove, ta zmogljivost pa je ključni dejavnik za uspešno delovanje na trgu trakov z jeklenimi vrvmi. Tržna analiza je potrdila uspešnost zavez, saj so vsi glavni kupci Komisiji sporočili, da je po njihovem mnenju odprodaja proizvodne linije učinkovit ukrep za sprožanje konkurence na trgu za trakove z jeklenimi vrvmi. Zato Komisija meni, da bo odprodaja odpravila pomisleke glede konkurence na tem trgu.
            
         V.   SKLEP
   
               (36)
            
            
               Odločba zato ugotavlja, da na podlagi predloženih zavez strank priglašena koncentracija ne bo povzročila prevladujočega položaja strank na trgih za zračne vzmeti za gospodarska vozila (OEM/OES), za osebne avtomobile, za železniške vagone in za težke transportne trakove z jeklenimi vrvmi, zaradi česar bi prišlo do znatnega oviranja učinkovite konkurence na skupnem trgu ali na precejšnjem delu skupnega trga. Zato je treba pod pogojem, da se popolnoma upošteva obveznosti iz Priloge v skladu s členom 2(2) in členom 8(2) Uredbe o združitvah ter členom 57 Sporazuma EGP, združitev razglasiti za združljivo s skupnim trgom in Sporazumom EGP.
            
         
   
      (1)  UL L 395, 30.12.1989, str. 1, nazadnje spremenjena z Uredbo (ES) št. 1310/97 (UL L 180, 9.7.1997, str. 1).
   
      (2)  Phoenix trži svoje zračne vzmeti OES/OEM za tovornjake in avtobuse preko skupnega podjetja („Vibracoustic“), katerega lastniški delež ima tudi nemški proizvajalec avtomobilskih komponent Freudenberg (glej zadevo M.1778 – Freudenberg/Phoenix/JV). Vibracoustic pa nima lastne proizvodnje zračnih vzmeti za gospodarska vozila, ampak prodaja vzmeti, ki jih proizvaja Phoenix.
   
      (3)  S spreminjanjem zračnega tlaka v zračni vzmeti se lahko prilagaja višina podvozja.
   
      (4)  Zaradi zagotovitve, da se ne razkrije zaupnih podatkov, je v tem povzetku izpuščeno nekaj delov prvotne odločbe, ki so navedeni v oglatih oklepajih.
   
      (5)  Omeniti je treba. da je bila zadeva priglašena v okviru stare Uredbe 4064/89.
   
      (6)  Treba je omeniti, da ima Freudenberg nakupno opcijo za 50-odstotni delež podjetja Phoenix v podjetju Vibracoustic, če Phoenix prevzame tretje podjetje. Brez te zaveze pa ni bilo jasno, če bi Freudenberg izkoristil to nakupno opcijo ali ne.